मुंबई। बॉलीवुड की देसी गर्ल का जलवा हॉलीवुड में भी बखूबी देखने को मिल रहा है। बॉलीवुड से लेकर हॉलीवुड तक में अपनी एक्टिंग का परचम लहरा चुकीं एक्ट्रेस प्रियंका सोशल मीडिया पर काफी ज्यादा एक्टिव रहती हैं। भारत के हर बड़े मुद्दे पर भी एक्ट्रेस अपनी राय रखती नजर आती हैं। इसी कड़ी में जबरदस्त सुर्खियां बटोर रहे किसान आंदोलन पर भी प्रियंका ने टिप्पणी की है। प्रियंका के विचारों को फैंस की काफी सराहना मिल रही है।
किसान आंदोलन पर खुलकर सामने आए पंजाबी सिंगर, एक्टर दिलजीत दोसांझ ने किसानों का सपोर्ट किया है। इस सपोर्ट की वजह से उन्हें और एक्ट्रेस कंगना रनौत को आपस में भिड़ते भी देखा गया है। वहीं अब प्रियंका चोपड़ा भी दिलजीत और किसानों का सपोर्ट करती नजर आई हैं। दिलजीत के ट्वीट को रीट्वीट कर प्रियंका ने अपनी बात रखी है।
प्रियंका ने दिलजीत दोसांझ के ट्वीट को रीट्वीट कर लिखा है, 'हमारे किसान भारत के खाद्य सैनिक हैं। उनके डर को दूर करने की जरूरत है। उनकी आशाओं पर खरा उतरने की जरूरत है। एक संपन्न लोकतंत्र के रूप में, हमें यह सुनिश्चित करना चाहिए कि यह संकट जल्द हल हो। बता दें कि दिलजीत ने हाल ही में एक ट्वीट किया था जिसमें उन्होंने सिंधू बॉर्डर की कुछ तस्वीरों को पोस्ट करते हुए लिखा था,'बात प्यार से कीजिए, कोई भी धर्म लड़ाई नहीं सिखाता।'
वहीं प्रियंका चोपड़ा के अलावा दिलजीत दोसांझ, स्वरा भास्कर, मीका सिंह, प्रिंस नारुला और हिमांशी खुराना ने किसानों का भरपूर सपोर्ट किया है। वहीं कंगना रनौत को आंदोलन में एक बुजुर्ग महिला की तस्वीर शेयर कर उसे डिलीट किए जाने पर जमकर ट्रोल किया जा रहा है।